b'\n_START_ARTICLE_\nEpaf\n_START_PARAGRAPH_\nEpaf (gr\xc4\x8d. \xce\x95\xcf\x80\xce\xb1\xcf\x86\xce\xbf\xcf\x82) u gr\xc4\x8dkoj mitologiji kralj Egipta. Bio je sin Zeusa i Ije. Imao je \xc5\xbeenu po imenu Memfida i k\xc4\x87eri Libiju i Lizijanasu. Smatran je osniva\xc4\x8dem grada Memfisa. Bio je poznat kao vrlo ljubomoran \xc4\x8dovjek.\n_START_SECTION_\nEtimologija\n_START_PARAGRAPH_\nEpafovo ime je gr\xc4\x8dka rije\xc4\x8d epafos, \xc5\xa1to zna\xc4\x8di za\xc4\x8det dodirom.\n_START_SECTION_\nMitologija\n_START_PARAGRAPH_\nEpaf je, kako mu i ime ka\xc5\xbee, za\xc4\x8det dodirom. Zeus je njegovoj majci, Iji pri\xc5\xa1ao u vidu oblaka, kako bi je sakrio od svoje \xc5\xbeene, Here. Tada je Epaf za\xc4\x8det. Nakon dugih godina lutanja, Ija je, jo\xc5\xa1 uvijek u obliku junice, stigla u Egipat, gdje joj je Zeus vratio ljudsko obli\xc4\x8dje. Tada je, u papirusovom gusti\xc5\xa1u, nadomak Nila, rodila Epafa. Tamo je Ija \xc5\xa1tovana kao bo\xc5\xbeica Hator, a udala se za egipatskog kralja Telegona. Njega je u vladavini Egiptom naslijedio Epaf._NEWLINE_Prema Herinom nalogu, njega su posvojili i odgojili Kureti. Ija ga je dugo tra\xc5\xbeila. Nakon mnogo godina, prona\xc5\xa1la ga je u Siriji, nakon \xc4\x8dega ga je Telegon posvojio._NEWLINE_Jednom je prilikom Epafova ljubomora imala ozbiljne posljedice. Naime, Epaf nije mogao podnijeti da je Faetont, sin boga Sunca Helija, blistav i sjajan poput oca te ga je u sva\xc4\x91i nazvao potomkom ni\xc5\xa1tavnog smrtnika. To je Faetonta jako uvrijedilo, ali i natjeralo da posumnja te je oti\xc5\xa1ao Heliju i ispitivao ga je li mu on sigurno otac. Helije ga je uvjeravao, ali Faetont se nije mogao smiriti, stoga se Helije zakleo presvetom rijekom Stiks da \xc4\x87e mu kao dokaz ispuniti bilo koju \xc5\xbeelju. Faetont je po\xc5\xbeelio da jedan dan vozi o\xc4\x8deva kola. Helije se upla\xc5\xa1io i po\xc4\x8deo razuvjeravati Faetonta da to nije za smrtnike te da je neiskusan u kro\xc4\x87enju vatrenih i blistavih, krilatih konja koji vuku ko\xc4\x8diju. No, Faetont se nije dao razuvjeriti te je, zbog zakletve, Helije morao ispuniti obe\xc4\x87anje. Skinuo je svoju zlatnu krunu i ukratko mu objasnio kako upravljati ko\xc4\x8dijom. Faetont je potjerao Helijeva kola, a krilati su konji osjetili da ih ne vodi poznata i \xc4\x8dvrsta ruka te su skrenuli sa svoje svakodnevne putanje. Isprva su se podigli previsoko te se zemlja smrznula, a potom su se spu\xc5\xa1tali su se i padali sve ni\xc5\xbee, a od plamena su uzavrele rijeke, zemlja se su\xc5\xa1ila i pucala (nastajale su pustinje - Sahara), a \xc5\xa1ume su gorjele - \xc4\x8dak su se i vrata Hada otvorila. Geja je zaprijetila Faetontu i pozvala Zeusa da sprije\xc4\x8di uni\xc5\xa1tenje zemlje. Zeus je poslao munju na Faetonta koji se sru\xc5\xa1io u bezdan, u rijeku Eridan, i umro, ali \xc5\xbeivot na zemlji bio je spa\xc5\xa1en.'